एंटीबायोटिक भी शामिल; मार्केट से स्टॉक वापस मंगाने के आदेश; विभाग ने जारी किए नोटिस
हिमाचल प्रदेश के विभिन्न फार्मा उद्योगों में बनी 11 दवाओं के सैंपल फेल हो गए हैं। केंद्रीय दवा नियंत्रण संगठन (CDSCO) ने ड्रग अलर्ट जारी किया है।
हिमाचल प्रदेश के विभिन्न फार्मा उद्योगों में बनी 11 दवाओं के सैंपल फेल हो गए हैं। केंद्रीय दवा नियंत्रण संगठन (CDSCO) ने ड्रग अलर्ट जारी किया है। देशभर में कुल 59 दवाओं के सैंपल फेल हुए हैं, जिनमें हिमाचल के अलावा उत्तराखंड़, हरियाणा, सिक्किम, मध्यप्रदेश और पंजाब सहित कई राज्यों में बनी दवाओं के सैंपल शामिल हैं।
कुल 1251 दवाइयों के सैंपल जांचे गए
देशभर से कुल 1251 दवाओं के सैंपल लिए गए थे, जिसमें से 1192 दवाएं गुणवत्ता के मानकों पर खरी उतरी हैं। फेल दवाओं में एंटीबायोटिक, कैल्शियम समेत कई गंभीर रोगों की दवाएं शामिल हैं। राज्य ड्रग विभाग हिमाचल ने संबंधित उद्योगों को नोटिस जारी करते हुए दवाओं का स्टॉक मार्केट से रिकॉल करने के आदेश जारी किए हैं।
उद्योगों को नोटिस जारी: मारवाह
राज्य ड्रग कंट्रोलर नवनीत मारवाह का कहना है कि जिन उद्योगों की दवाओं के सैंपल फेल हुए हैं, उन्हें नोटिस जारी कर दिया गया है। उद्योगों को मार्केट से स्टॉक रिकॉल के आदेश जारी कर दिए गए हैं और उद्योगों की जांच के आदेश भी दिए गए हैं।